Oom Herrie se kerrie: Oom Herrie die karwag | Maroela Media
Dié Sondag was oom Herrie 'n instaan-karwag, sodat onse kerk se gereëlde karwag, Martha en haar kinders, 'n slag self die kerkdiens sou kon bywoon.
'n Glimbaadjie het oom Herrie nie, maar wel 'n skel pers baadjie van toe oom Herrie vrywilliger was met die wêreldbeker-kriekettoernooi. Op die moue staan groot "Media" gedruk. Die groot pers hoed is lankal tuinman toe, toe sy eie hoed iewers vergeet gebly het en die son hom erg begin klits het.
Maria was al lankal aan diens toe die Herries by die kerk opdaag. Sy is dankbaar vir die geleentheid om kerk toe te kan gaan, maar sy is ook skaam – aarselend. Dit kos naderhand mooi praat dat sy aanstryk kerk toe. "Ek sit sommer in die portaal" sê sy nog.
Ai, hoe jammer. Die kerkraad het juis op dié Sondag besluit omdat daar 'n doop was – dat sy en haar kinders 'n doop kan sien.
Die inkom-hek en die uitgaan-hek sluit elektronies, en daar is duiwelsvurk byna regom die kerk. 'n Karwag hoef dus nie te vreeslik op te let nie. Maar sommer met die eerste rondte sien oom Herrie 'n beweerde kwaaddoener kyk die kerk uit. Daar is net 'n lae muur met lemmetjiesdraad bo-op, en iemand wat wil kwaad doen kan lag-lag daaroor kom. Oom Herrie kyk vir die man, wat toe 'n ent verder drentel waar hy op 'n witgeverfde paal gaan sit en die kerk dophou.
En die kwaaddoener sit op sy paaltjie en wag klaarblyklik sy kans af.
Binne die kerk hoor oom Herrie word die mooiste liedere die een na die ander gesing.
Die doop is besonders. Vier geslagte van die dopeling is in die kerk. Oupagrootjie, die Herries se voorslagouderling is daar. Sy vroulief, die diaken, het 'n heupvervanging ondergaan en herstel nog tuis. Ook die oupa en ouma, die pa en ma en ousus. Dis ook 'n hartseer doop, want die dominee het die ouboet nie net gedoop nie, maar 'n paar jaar later begrawe. Die nuus het die land destyds geruk.
Die lewe het ook 'n hele paar draaie met oom Herrie geloop – van waarnemende adjunk-direkteur en redakteur, tot leerling-begrafnisondernemer tot handlanger vir 'n elektriese kontrakteur. Nog 'n paar ander goed ook onder kontrakte gedoen.
Ek gee hulle ook maar altyd iets want dit is eerlike werk wat hulle doen.
Ons een diaken in die Strand se "day job" was dié van karwag. Lieflike vrou. Het my laat besef dis mense nes ek & jy. Nou het ek baie, baie meer tyd vir karwagte.